P6_TA(2007)0170

Toimittaja Alan Johnstonin kidnappaus Gazassa

Euroopan parlamentin päätöslauselma 26. huhtikuuta 2007 BBC:n toimittajan Alan Johnstonin tapauksesta

Euroopan parlamentti, joka

- ottaa huomioon työjärjestyksen 115 artiklan 5 kohdan,

A. ottaa huomioon, että BBC:n toimittaja Alan Johnston siepattiin aseella uhaten 12. maaliskuuta 2007 hänen ollessaan matkalla Gazan kaupungissa sijaitsevaan kotiinsa ja että hänen olinpaikkaansa ei toistaiseksi tiedetä,

B. ottaa huomioon, että kolmen viime vuoden ajan, jolloin väkivalta on lisääntynyt entisestään, Johnston on ollut Gazassa juuri siksi, että hän voisi raportoida Gazan tapahtumista muulle maailmalle,

C. ottaa huomioon, että palestiinalaisten tiedotusvälineiden edustajat, kansalaiset ja kaikkia suuntauksia edustavien puolueiden poliitikot ovat tuominneet kaappauksen, vaatineet toimittajan välitöntä vapauttamista ja kaikkien sieppausten lopettamista, mikä osoittaa, miten suuresti paikallisväestö arvostaa hänen tekemäänsä työtä,

D. ottaa huomioon, että palestiinalaishallinnon presidentti Mahmoud Abbas on vahvistanut julkisesti, että Johnstonin hengissä olemisesta on saatu luotettavaa näyttöä, että häntä pidetään turvallisissa oloissa ja että on saatu tietoja siitä, mikä ryhmä pitää häntä vankinaan,

E. ottaa huomioon, että mikään ryhmä ei ole ilmoittanut olevansa vastuussa Alan Johnstonin sieppaamisesta, minkä ovat tuominneet sekä presidentti Abbas että tärkeimpien palestiinalaisliikkeiden johtajat,

F. ottaa huomioon, että toimittajien suojelukomitea (CPJ), Toimittajat ilman rajoja -järjestö ja Kansainvälinen journalistiliitto ovat ilmoittaneet, että 15 ulkomaista toimittajaa on kaapattu Gazan kaistalla elokuusta 2005 lähtien ja että tuhannet toimittajat ympäri maailmaa ovat päivittäin vaarassa joutua kaapatuiksi tai väkivallan tai pelottelun uhreiksi,

G. ottaa huomioon, että BBC on säilyttänyt perustellusti maineensa yhtenä maailman johtavista lähetystoiminnan harjoittajista pitäen raportoinnissaan yllä puolueettomuuden, objektiivisuuden ja oikeudenmukaisuuden arvoja,

H. ottaa huomioon, että lehdistönvapaus on ensisijaisen tärkeää demokratian sekä ihmisoikeuksien ja perusvapauksien kunnioittamisen kannalta, koska sillä on keskeinen asema mielipiteenvapauden ja ajatuksenvapauden takaamisessa ja kansalaisten tehokasta demokraattisiin prosesseihin osallistumista edistettäessä;

1. vaatii, että Alan Johnston vapautetaan välittömästi ja ehdoitta ja vahingoittumattomana ja että hänet päästetään turvaan;

2. ilmaisee tukevansa vilpittömästi Johnstonin perheenjäseniä tässä vaikeassa tilanteessa sekä hänen toimittajakollegoitaan ja BBC:n johtoa, jotka ovat käyneet uupumatta kampanjointia saadakseen toimittajan vapauttamiselle julkista ja poliittista tukea;

3. osoittaa kunnioitustaan Johnstonin työlle mitä luotettavimpana toimittajana, joka on työskennellyt BBC:ssä kuudentoista vuoden ajan ja erityisesti kolmen viime vuoden ajan Gazassa, missä hän on ollut ainoa merkittävän mediaorganisaation palveluksessa oleva alueella pysyvästi toimiva ulkomaalainen toimittaja;

4. ilmaisee solidaarisuutensa Kansainväliselle journalistiliitolle ja sen jäsenyhdistyksille ja palestiinalaiselle toimittajayhdistykselle, jotka ovat pyrkineet turvaamaan Johnstonin vapauttamisen ja kampanjoineet uusien maailmanlaajuisten sitoumusten puolesta, jotta riippumattomaan journalismiin kohdistuvat uhat saataisiin poistettua; muistuttaa tässä yhteydessä, että Kansainvälinen journalistiliitto toimitti palestiinalaishallinnon johtajille 19. huhtikuuta 2007 vetoomuksen, jonka 197 Euroopan parlamentin jäsentä on allekirjoittanut;

5. kehottaa palestiinalaishallintoa kaksinkertaistamaan pyrkimyksensä saada Johnstonin pikainen vapauttaminen turvattua ja varmistaa, että Gazan alueella työskentelevät toimittajat voivat hoitaa tehtäviään vailla pelkoa kaapatuiksi ja pelotelluiksi joutumisesta, sekä varmistaa, että kaikki toimittajiin ja muihin siviileihin kohdistetut hyökkäykset tutkitaan perinpohjaisesti ja vastuulliset saatetaan oikeuden eteen;

6. kehottaa Länsirantaa ja Gazan kaistaa käsittelevää komission teknisen tuen toimistoa, EU:n jäsenvaltioiden diplomaattiedustajia sekä yhteisen ulko- ja turvallisuuspolitiikan korkeaa edustajaa lisäämään ja sovittamaan yhteen pyrkimyksiään saada Johnstonin vapauttaminen turvattua ja tukea palestiinalaishallintoa sen omissa asiaa koskevissa pyrkimyksissä;

7. tuomitsee tämän teon ja kaikki muut väkivaltaisuudet ja pelottelun, joilla pyritään estämään toimittajien vapaa työskenteleminen ja ilmaisunvapaus; korostaa, että toimittajien turvallisuus on ensisijaisena tavoitteena kaikilla, jotka haluavat vapaata ja demokraattista yhteiskuntaa ja rauhaan johtavaa edistymistä kaikkialla Yhdistyneiden Kansakuntien 23. joulukuuta 2006 yksimielisesti hyväksymän päätöslauselman S/RES/1738(2006) mukaisesti;

8. kehottaa puhemiestä välittämään tämän päätöslauselman neuvostolle, komissiolle, yhteisen ulko- ja turvallisuuspolitiikan korkealle edustajalle, jäsenvaltioiden hallituksille ja parlamenteille, palestiinalaishallinnon presidentille, Palestiinan lakiasäätävälle neuvostolle sekä Yhdistyneiden Kansakuntien pääsihteerille.

--------------------------------------------------